《上王端明生日》
宋代·王安礼

梦帝资良辅，生申恊圣期。妙龄谈国体，初筮得家规。

侃侃当官色，循循待士辞。法冠曾触佞，谏纸讵容私。

外历蕃宣久，归参待从宜。政声虽召杜，学术本皋夔。

业履今安匹，贤劳上所知。都畿重尹正，延阁旧论思。

治出诸公右，经为大帝师。三边更惠爱，一体系安危。

羌虏跳西夏，朝家念北陲。秘庭还旧秩，左辖正新仪。

暂屈并门重，其苏晋国饥。指麾柔旅拒，谈笑妥茕嫠。

邺邑祠河急，荆州祷雨迟。怒波回潬碛，旱种变京坻。

道与千龄遇，身将百禄随。民瞻方有裕，天宠盖无疑。

俊乂思皇日，钦明乐胥时。缁衣如宠庆，愿续武公诗。

作者简介：王安礼（1034年--1095年），字和甫，北宋政治家、诗人。抚州临川（今江西省抚州市） 人，王安石同母四弟。生于宋仁宗景祐元年，卒于哲宗绍圣二年，年六十二岁，官至尚书左丞。世称王安礼、王安国、王雱为“临川三王”。著有《王魏公集》20卷。